Oscar wil siviele eis teen Reeva se ouers buite hof skikOscar Pistorius se regspan probeer om ŉ siviele saak wat deur Reeva Steenkamp se ouers aanhangig gemaak is, buite die hof te skik. The Times het Dinsdag berig dat Pistorius se prokureur, Kenny Oldwage, bevestig het dat hulle in gesprekke met die Steenkamp-familie is. “Hierdie is ŉ baie sensitiewe saak,” het Oldwage aan die koerant gesê en wou nie verder uitbrei nie. Steenkamp en haar half-broer, Adam, het glo hul bejaarde ouers, Barry en June, finansieel bygestaan, asook die huur van hul huis betaal. Haar ouers het ŉ multimiljoenrandse siviele eis teen Pistorius ingedien vir finansiële verlies en emosionele stres. Pistorius se regspan wil glo skik voor sy moordverhoor volgende jaar in Maart begin. Adv. Petrus “Dup” de Bruin, die Steenkamp-egpaar se prokureur, het gesê daar is amptelik nog geen besluite geneem nie. – SAPA